google/wiki40b huggingface dataset:
רכס רדקאסל

היסטוריה

שמו של הרכס ניתן לו על ידי משלחת הסקר הגאולוגי האנטארקטי של ניו זילנד (בין השנים 1957 - 1958) בשל צבעיו וצורת הרכס דמוית הטירה.
אלפונסו דייוויס

קריירת מועדונים

אלפונסו נולד למשפחה של פליטים ליברים. אלפונסו דייוויס היגר לקנדה עם משפחתו בגיל 5. אחרי ששיחק במספר מועדונים באדמונטון, הוא הצטרף ב-2015, לבית הספר לכדורגל של ונקובר וייטקאפס.
ב-2016 שיחק בקבוצה ונקובר וייטקאפס2 בליגת ה-USL (הליגה השלישית בארצות הברית וקנדה) והיה השחקן הצעיר ביותר שכובש בליגה זו. ביולי 2016 עבר לקבוצה הראשונה והיה לשחקן השני הכי צעיר ששיחק ב-MLS (שני רק לפרדי אדו)
ביולי 2018 נרכש דייוויס על ידי באיירן מינכן תמורת 13.5 מיליון דולר אמריקאי עם אופציה לבונוסים שיכולים להגדיל את סכום ההעברה ל-22 מיליון דולר, וסוכם כי הוא יחל לשחק בבאיירן מינכן בינואר 2019. ב-27 בינואר 2019 ערך דייוויס את הופעת הבכורה שלו במדי באיירן מינכן בבונדסליגה כשנכנס כמחליף בדקות הסיום בניצחון 4–1 על שטוטגרט. ב-17 במרץ 2019 הבקיע דייוויס את שער הבכורה שלו במדי באיירן מינכן, שהיה השער השישי בניצחון 6–0 על מיינץ 05 במסגרת הבונדסליגה.

קריירה בינלאומית

אלפונסו דייוויס זומן לראשונה לנבחרת הבוגרת של קנדה ביוני 2017. הזימון הראשון היה למשחק ידידות נגד נבחרת קוראסאו ב-13 ביוני 2017. הוא נכנס כמחליף בדקה ה-53 והפך לשחקן הקנדי הצעיר ביותר שמשתתף במשחק של הנבחרת הבוגרת בגיל 16 ועשרה חודשים. המשחק הסתיים בניצחון של הנבחרת הקנדית 2–1.
ב-27 ביוני, הוא זומן לסגל הנבחרת הקנדית לטורניר גביע זהב 2017. ב־7 ביולי הוא שותף במשחק הראשון בטורניר והבקיע צמד שערים. הוא הפך לשחקן הקנדי הצעיר ביותר שמבקיע שער, השחקן הצעיר ביותר במבקיע בגביע הזהב והשחקן הראשון מהמאה ה-21 שמבקיע בטורניר גדול. המשחק הסתיים בניצחון 4–2 על נבחרת גיאנה הצרפתית. את הטורניר הוא סיים עם שלושה שערים שזיכה אותו בנעל הזהב (עם שני שחקנים נוספים) והיה לשחקן הצעיר ביותר שזוכה בנעל הזהב של גביע הזהב.
פיליפ לסקובסקי

חייו

לסקובסקי נולד בוורשה למשפחה מחסידות ראדזימין, בנו של סוחר עצים. למד עם מלמדים בביתו ושר חזנות. אחיו, שהיה פרופסור למוזיקה, לימד אותו משחק והכשירו להיות קאפלמייסטר צבאי. בצעירותו השתתף במספר אופרטות כשחקן וכמנצח מקהלה והשתתף במסעות הופעות בפולין ורוסיה.
עם כיבוש ורשה על ידי הגרמנים במלחמת העולם הראשונה נוסד תיאטרון "צנטראל", ולסקובסקי שיחק בו בתפקידים קומיים באופרטות שתורגמו על ידו מגרמנית ליידיש. בסוף המלחמה החל להלחין את האופרטות הראשונות שלו, והן הוצגו ברוסיה ופולין. 
בשנת 1921 היגר לארצות הברית והשתלב בסצנת תיאטראות היידיש בניו יורק. הוא הופיע כשחקן וזמר ועסק בכתיבה ובהלחנה של שירים ואופרטות. 
מיוחסת ללסקובסקי הלחנת שירו הידוע של איציק מאנגר "על הדרך עץ עומד", שזכה לביצועים רבים.
לסקובסקי נפטר בניו יורק ביוני 1960, בגיל 71, ונקבר בחלקת Yiddish Theatrical Alliance בבית הקברות "מאונט הֶבּרון" שבקווינס.
בארס (סדרת טלוויזיה)

עלילה

אלכסנדר בארס, הוא מחבר ספרי מסתורין מפורסם שמחזיק ברשותו אחוזה מפוארת, רכבים יקרים וים מעריצות שרודפות אותו, אבל עכשו הוא חי עם אמו דיאנה ולנטינובנה ועם בתו ואחרי שהרג את הדמות הראשית בסדרת ספריו סובל ממחסום כתיבה. הוא נלקח לחקירה על ידי משטרת העיר מוסקבה בנוגע לרצח המבוסס על אחד מספריו. הוא מסוקרן מעולם הפשע והרצח אשר נחשף בפניו וקפטן התחנה מאשר לו להסתובב ו"לייעץ" למשטרה ולעקוב אחר מריה קורולבה, בלשית מוכשרת במשטרה.
משולם וולף

קורות חיים

משולם וולף נולד ב-19 ביולי 1877 בעיר קובנה שבצפון-מערב האימפריה הרוסית (ליטא), בן לאיסר-בר וולף (1935–1844), ראש קהילת קובנה, חבר העירייה (ולאחר תיקון חוק הבחירות, חבר במועצה העירונית) של קובנה, אישיות מפורסמת ששמו הלך לפניו לא רק בליטא אלא בכל רחבי יהדות רוסיה במשך הרבה שנים כמשכיל, חובב ציון, ציוני פעיל וכעסקן ציבור. 
התחנך בגימנסיה רוסית, למד מדעי הטבע באוניברסיטת סנקט פטרבורג וחקלאות באוניברסיטת ברלין. 
שימש כיושב ראש ועד הקהילה וחברת "עזרה". 
נבחר כחבר מועצת העירייה (miesto tarybos narys) של קובנה ב-1920, 1924 ו-1931. בבחירות למועצה בשנת 1921 נבחר לתפקיד יושב ראש מועצת העירייה (באותן הבחירות נבחר יהודי אחר, יוסף רוגינסקי, לתפקיד סגן ראש העירייה). 
במאי 1923 נבחר לסיימאס השני של ליטא (ליט') מטעם הסיעה היהודית.
היה חבר מרכז של רשת החינוך העברית הציונית "תרבות" בליטא ועמד בראש אגודת "אור", שתמכה בגימנסיה הריאלית העברית בקובנה. יחד עם ד"ר צמח פלדשטיין, מנהל הגימנסיה, וד"ר דוד מרדכי שוורץ, ראש ועד ההורים ויושב ראש הדירקטוריון של הגימנסיה, נחשב לפעיל מרכזי בפרויקט הקמתו של הבניין החדש לגימנסיה הריאלית ברחוב קסטוצ'יו 59 (Kęstučio; כיום מס' 85). 
שימש מזכיר הוועד הציוני הליטאי בשנים 1927–1930 ו-1932–1935.
בשנות ה-30 התגורר עם משפחתו בתל אביב ושימש שופט עירוני. ואולם, מטעמים חומריים נאלץ לפני פרוץ מלחמת העולם השנייה לחזור לליטא. בתקופת הכיבוש הסובייטי של ליטא, נאסר והוגלה לפנים רוסיה כשבוע לפני הפלישה הנאצית, שם נפטר במחנה גירוש.
אחיו צבי-הירש (גריגורי הנס) וולף (1869–1942) היה בנקאי ועסקן ציבורי. יליד קובנה, התחנך בגימנסיה הרוסית ולמד משפטים באוניברסיטת מוסקבה. הוא היה ממנהלי הבנק היהודי המרכזי בקובנה ומראשי "קרן היסוד" בליטא. עם הכיבוש הנאצי גורש לגטו קובנה, שימש חבר מועצת הזקנים בגטו ושם גם נפטר.
חודל

היסטוריה

בין השנים 1517–1824 החזיק הכפר בזכויות עיר, ושוב בין השנים 1838–1870. במהלך מלחמת העולם הראשונה התנהלו סביב היישוב ובתוכו קרבות כבדים בין צבא האימפריה הרוסית לבין צבאות האימפריה האוסטרו-הונגרית והקיסרות הגרמנית. על גבעה ממערב לעיר קיים בית קברות ובו טמונים חלליהן של קרבות אלה.

יהודי חודל

לפני הכיבוש הגרמני במלחמת העולם השנייה חיו בחודל כ-770 יהודים, כמחצית מתושבי המקום. 
בספטמבר 1939 כבשו הגרמנים את חודל. גטו הוקם בכפר, ככל הנראה בסוף 1940 או בתחילת 1941, ובו רוכזו יהודי חודל ופליטים שהגיעו מיישובים סמוכים - בסך הכל כ-1,600 יהודים. 
במאי 1942 נרצחו מאות מיהודי הגטו והיתר הועברו לגטו אופולה לובלסקיה ומשם גורשו לסוביבור. יהודים גרמנים שהובאו לחודל ביוני 1942 גורשו משם בספטמבר 1942 לבלז'ץ.
צ'ה מין-הו

קריירה

באפריל 2001, צ'ה זכה במדליה המשמעותית הראשונה שלו כשהתחרה באליפות אסיה וזכה במדליית הכסף. שנה לאחר מכן השתתף במשחקי אסיה שנערכו בפוסן שבמדינת הולדתו וזכה במדליית הארד. באליפות העולם בשנת 2003 שנערכה באוסקה שביפן, צ'ה התחרה בקטגוריית המשקל עד 60 ק"ג וזכה במדליית הזהב. בקרב הראשון הוא ניצח את מיגל אלבראת'ין הארגנטיני, בקרב השני ניצח את אלצ'ין איסמיילוב האזרי ובשמינית הגמר גבר על אלברט טכוב הליטאי. ברבע הגמר הוא ניצח את ארמן נזאריאן הארמני ובחצי הגמר ניצח את אניס לוניפי התוניסאי. בגמר הוא התמודד מול קרייג פאלון הבריטי וניצח לאחר שהשיג ניקוד איפון שתי דקות ו-12 שניות לסוף הקרב.
באולימפיאדת אתונה 2004, צ'ה התחרה בקטגוריית המשקל עד 60 ק"ג וזכה במדליית הארד. בקרב הראשון הוא ניצח את לודוויג פיישר האוסטרי, בשמינית הגמר הוא ניצח את בנז'מן דרבולה הצרפתי וברבע הגמר הפסיד לצגאנבטר חסבטאר המונגולי. צ'ה נשר לקרבות בית הניחומים שם ניצח את אקרם שה ההודי ואת אוליבר גוסנברג הגרמני ועלה לקרב על מדליית הארד. בקרב על המדליה הוא התמודד מול מסעוד חאג'י אחונד זאדה האיראני וניצח באיפון תוך דקה ו-13 שניות לאחר תרגיל סיאו-נגי.
באליפות העולם 2007 שנערכה בריו דה ז'ניירו, צ'ה זכה במדליית הארד לאחר שגבר על רוק דראקשיץ' הסלובני בקרב על המדליה. באולימפיאדת בייג'ינג 2008, צ'ה זכה במדליית הזהב בקטגוריית המשקל עד 60 ק"ג לאחר שניצח את כל 5 הקרבות באיפון. בקרב הראשון הוא ניצח את מיגל אלבראת'ין הארגנטיני, בשמינית הגמר הוא ניצח את האיראני מסעוד חאג'י אחונד זאדה וברבע הגמר גבר על רישוד סובירוב האוזבקי. בחצי הגמר צ'ה ניצח את רובן האוקס ההולנדי ובגמר ניצח את אלוף אירופה המכהן לודוויג פיישר האוסטרי תוך 2 דקות ו-15 שניות.
קורנפורוס

תכונות

קורנפורוס הוא ענק צהוב מסוג ספקטרלי G7 III, מסתו היא קצת יותר מ-3 מסות שמש ורדיוסו כ-17 רדיוסי שמש. טמפרטורת פניו כ-4,900 קלווין והוא מאיר בעוצמה של פי 120 מעוצמת ההארה של השמש באור נראה, אך מכיוון שהטמפרטורה שלו נמוכה בקרוב ל-1,000 קלווין מטמפרטורת השמש, חלק גדול יותר של קרינתו היא בתחום התת-אדום כך שעוצמת הארתו הכוללת היא מעט יותר גדולה ועומדת על פי 150 מעוצמת ההארה של השמש.
את קורנפורוס מקיף בן זוג עמום בהרבה עם בהירות מדרגה 6.5 במרחק זוויתי של 62 אלפיות של שניית קשת השקול לכ-0.4 יחידה אסטרונומית, אך המסלול הוא מאוד אליפטי כך שהמרחק משתנה בין 0.18 יחידה אסטרונומית ו-0.62 יחידה אסטרונומית בזמן הקפה של 410.5 ימים. מנתוני המסלול ניתן להעריך שמסתו של בן הזוג העמום היא מעט פחות ממסת שמש אחת, אך בשל המרחק הקטן והפרש הבהירות הגדול לא ניתן לדעת את שאר תכונותיו של בן הזוג.
בנג'מין בראט

ביוגרפיה

בראט נולד בסן פרנסיסקו לאלדי ולפיטר בראט האב, הבן האמצעי מתוך חמישה ילדים. בראט הוא פרואני מצד אמו וגרמני-אנגלי מצד אביו. אחיו פיטר בראט הוא במאי וסבו ג'ורג' קליבלנד בראט היה שחקן תיאטרון בברודוויי.
למד באוניברסיטת קליפורניה שבסנטה ברברה, וסיים עם תואר בתיאטרון. כן למד בבית ספר לתיאטרון "התיאטרון הקונסרבטורי האמריקאי", אך עזב לפני שסיים את לימודיו, לטובת תפקיד ראשון בסדרת טלוויזיה, בשנת 1987.

קולנוע

החל את דרכו בקולנוע בדרמת הפשע "שוטר אחד טוב" בשנת 1991. ב-1993 התפרסם לראשונה בדרמת הפשע "יצרים בדם" בתור פאקו אגילר, מנהיג כנופיית רחוב מקסיקני ההופך לשוטר; ובשובר הקופות "איש ההרס" בתפקיד השוטר אלפונסו גרסיה. ב-1994 השתתף בתפקידים משניים במותחנים "סכנה ברורה ומיידית" ו"נהר הפרא". ב-1996 הופיע בסרטו של אחיו הבמאי והתסריטאי פיטר בראט, "עוקב אחריי הביתה".
בראט חזר לתעשיית הקולנוע בשנת 2000, לאחר ארבע שנות היעדרות, וכיכב כשחקן ראשי בקומדיה שוברת הקופות "איזה מין שוטרת" בתפקיד הסוכן המיוחד אריק מאתיוס. באותה שנה כיכב גם במותחן העתידני "הכוכב האדום" בתפקיד הטייס לוטננט טד סנטן, וכן כיכב לצד מדונה בדרמה הקומית "הדבר הגדול הבא". בנוסף השתתף בדרמת הפשע המוערכת של סטיבן סודרברג "טראפיק", בתפקיד ברון קרטל הסמים חואן אוברגון, בעלילה המתרחשת בסן דייגו.
ב-2001 זכה להערכה רבה על הופעתו לצד אשתו טליסה סוטו בדרמה העצמאית "פיניירו". ב-2002 הופיע במותחן "העלמות מחשידה". ב-2004 שיחק בסרט גיבורי העל הכושל "אישה חתול" בתור הבלש טום לון; כן הופיע בדרמה "וודסמן" בתור קרלוס, אחיו של עבריין המין המורשע וולטר (קווין בייקון).
ב-2005 הופיע בתפקיד ראשי בדרמת המלחמה "שחרור בעורף האויב", המבוססת על הפשיטה על מחנה השבויים בקבנטואן, בתור קולונל הנרי מיוס. בנוסף שיחק בדרמה הקומית "מצוץ מהאצבע" בתפקיד השחקן מאט שרם. ב-2007 הופיע בעיבוד הקולנועי לרומן "אהבה בימי כולרה" בתור ד"ר חובנאל אורבינו. ב-2009 דיבב בסרט האנימציה "גשם של פלאפל".
בשנת 2016 שיחק בדרמת הפשע "המסתנן" לצידם של בראיין קראנסטון, ג'ולייט אוברי, ג'ייסון אייזקס ודיאן קרוגר.

טלוויזיה

בראט התגלה לראשונה בשנת 1991 בסרט הפשע הטלוויזיוני "שרשרות זהב" שאותו כתב ג'ון טרבולטה.
זכה להצלחה המקצועית הגדולה בקריירה שלו בין השנים 1995–1999, בהן הופיע בתפקיד הבלש ריי קרטיס בסדרת הדרמה המשטרתית "חוק וסדר". ב-1999 היה מועמד לפרס אמי על תפקידו בסדרה.
ב-2005 שיחק כשחקן ראשי בסדרת הדרמה הצבאית "הפנטגון" בתפקיד מייג'ור ג'ים טינסווסקי, קצין קומנדו לשעבר המוצב כיועץ ביטחוני בפנטגון. ב-2008 הופיע במיני סדרת מדע בדיוני בהפקתם של רידלי סקוט וטוני סקוט, "זרע אנדרומדה", בתור המדען ד"ר ג'רמי סטון. כן גילם למשך שתי עונות את ויליאם בנקס, הנרקומן לשעבר, בסדרת הדרמה "המנקה".
ב-2010 הופיע בשתי הופעות אורח בסדרה הקומית "משפחה מודרנית", בתור חאוויר דלגאדו, בעלה לשעבר של גלוריה פריצ'ט (סופיה ורגרה) ואביו של הילד מני (ריקו רודריגז השני). ב-2011 התפרסם בזכות תפקידו בעונה החמישית של סדרת הבת של "האנטומיה של גריי", "מרפאה פרטית", בתור המומחה לטיפולי פוריות ד"ר ג'ק ריילי.
בשנת 2016 שיחק בסרט גיבורי-על מבית מארוול קומיקס, "דוקטור סטריינג'" לצידם של בנדיקט קמברבאץ', צ'יווטל אגיופור וטילדה סווינטון.

חיים אישיים

בראט ניהל בסוף שנות ה-90 מערכת יחסים מתוקשרת עם השחקנית ג'וליה רוברטס, שנגמרה באמצע 2001.
בשנת 2002 התחתן עם חברתו השחקנית והדוגמנית טליסה סוטו, אותה הכיר על סט הסרט "פיניירו". לזוג נולדו בת ובן.
כלב נגד טנקים

כלב נגד טנקים הוא כלב שנרתם לחומרי נפץ ואומן  לרוץ תחת טנקי אויב. כאשר הכלב הגיע ליעדו, חומרי הנפץ התפוצצו.
הסובייטים אימנו כלבים אלו באמצעות הנחת מזון מתחת לטנקים. הכלבים הופעלו על ידי ברית המועצות במהלך מלחמת העולם השנייה כנגד טנקים גרמניים, אך היות שבאימונים נעשה שימוש בטנקים סובייטים, אשר בשונה מהטנקים הגרמניים פעלו על דיזל ולא על בנזין, הכלבים העדיפו לרוץ דווקא אל מתחת לטנקים הסובייטיים, אשר נדפו ריח דיזל ולא אל טנקי האויב. למעשה, הכלבים אף לא גילו התלהבות לרוץ לכיוון טנקים פעילים כלל. כך הפכו הכלבים הללו לקטלניים עבור שני הצדדים שבשדה הקרב. 
הצבא הגרמני למד את השימוש בכלבים נגד טנקים (Hundeminen) ובחזית המזרחית כלבים נורו מיד, בטענה שהם נגועים בכלבת. כתוצאה מכך התמעטו הכלבים ונמצאו בצמצום, דבר שהפך את השימוש בכלבים כנשק מפתיע לסביר אף פחות.
השימוש בכלבים נגד טנקים הופסק סופית בשנת 1942, לאחר שהכלבים אילצו דיוויזיית טנקים סובייטית שלמות לסגת. לפי הנתונים הסובייטים, הושמדו במהלך המלחמה כ-300 טנקי אויב באמצעות כלבים נגד טנקים. לפי אותם נתונים, בקרב קורסק לבדו הושמדו בדרך זו 12 טנקים גרמניים.
יחסי אוסטריה–ערב הסעודית

סקירה כללית

שתי המדינות מחזיקות בקשרים דיפלומטיים מאז 7 ביולי 1880 כאשר האימפריה האוסטרו-הונגרית הקימה בג'דה קונסוליה דיפלומטית להאימפריה העות'מאנית. יחסים דיפלומטיים רשמיים בין שתי המדינות כוננו ב-10 בספטמבר 1957.
באמצע אוקטובר 2001 נשיא אוסטריה תומאס קלסטיל ביקר בערב הסעודית באופן רשמי. בתחילת אפריל 2004, עבדאללה, מלך ערב הסעודית, ביקר באוסטריה ביקור רשמי. אז בתור נסיך הכתר הסעודי.
באמצע מרץ 2006 ביקר נשיא אוסטריה היינץ פישר באופן רשמי בערב הסעודית.
זוג נשוי

תקציר העלילה

מיכה קליין (ירון לונדון) הוא עיתונאי בן 43 שעובד בידיעות אחרונות. הוא נשוי בפעם שנייה לאביבה (מירי פביאן), בת 38. יש להם שני ילדים משותפים, אסף וליאור. למיכה יש גם בת מתבגרת בת 16, יעל (שרון לרנר) מאשתו הראשונה.
מיכה ואביבה נמצאים במשבר גיל 40 ורבים כל הזמן מסיבות שונות: היחס לילדים, יחסה של אביבה ליעל שאינה רואה בה אם, חיי המין המשעממים שלהם ועוד.
מיכה מוצא נחמה בזרועותיה של מאיה (רות חרל"פ) פקידה בת 24 במערכת העיתון. אביבה מגלה את הקשר הזה, נפגשת עם מאיה ונותנת למיכה אולטימטום להפסיק את יחסיו עם מאיה.
המצב משפיע על עבודתו בעיתון ועמיתיו העיתונאים (אמנון דנקנר ודידי מנוסי) מעירים לו כי כתבותיו משעממות וחסרות עניין.
מיכה ואביבה מחליטים ללכת עם הילדים לייעוץ משפחתי. הפסיכולוגית (זיוית אברמסון) מנסה לעזור להם, אך עד מהרה היא מתחילים שוב לריב והעניין מתפוצץ.
מיכה נמצא גם בלחץ מאימו (חינה רוזובסקה) שמזכירה לו כי עליו גם לטפל באביו החולה. במסיבה עם חברים הם מתחילים שוב לריב ואביבה בורחת מהבית לחברה.
מיכה מנסה להחזיר אותה גם באלימות פיזית אך ללא הועיל. הם מחליטים להתגרש והולכים לעורך דין שם מתברר להם שהעניין מסובך.
מיכה אורז את חפציו, אך לפני הפרידה הם מקיימים יחסים. מיכה חוכך בדעתו ומחליט להישאר בבית.
מני צוקרל

ביוגרפיה

מני צוקרל נולד בכפר סבא לאלי ותלמה צוקרל, ילידת הודו. שם הבמה שלו, "מני ממטרה", הומצא בידי חבריו עוד כשהיה בן 13, בגלל חיקוי הממטרה שהיה עושה להם, והשם ליווה אותו מאז לאורך השנים.
טרם שירותו הצבאי, השלים צוקרל לימודי עתודה לתואר הנדסאי תעשייה וניהול. ב-2003 התגייס לצבא ושובץ לשרת במקצוע שרכש, במחלקת בינוי ותקציבים של בה"ד 20. שם, גילו במהרה את כישוריו הבימתיים והוסיפו לו תפקיד נוסף, כ"סטנדאפיסט צבאי". כך, ההופעה הראשונה שלו הייתה מול 600 חניכים מחיל החימוש.
לאחר סיום שירותו הצבאי, הצטרף צוקרל ב-2007 לצוותי בידור במלונות באילת.
ב-2009 החל צוקרל להופיע בימי הולדת, לצד עבודה בצוות הבידור של ה"מימדיון". שם, הוא הכיר את אורן פודור, שהיה לשותפו למופעי סטנד-אפ. השניים כתבו קטעי מערכונים בהם הופיעו במועדוני סטנדאפ ואף בתוכניות בערוץ ביפ. לאחר החלטתו של פודור לפרוש מפעילות כחלק מצמד הבדרנים, עבר צוקרל להתמקד בהופעות לילדים.
ב-2013 השתתף צוקרל בקליפ שכלל אומני ילדים ונוצר למען הצלת הילד אליעזר חיים, שם פגש לראשונה את יובל שם-טוב, הידוע כ"יובל המבולבל". בשנת 2014 השתתף צוקרל כאורח בסדרה "מר עגבנייה" בכיכובו של יובל המבולבל. לאחר מכן, הגה ויצר עימו שם-טוב, שהפך למנהלו האמנותי של צוקרל, את הדמות "מני ממטרה" והשניים כתבו והלחינו את המערכונים. שנה לאחר מכן החל צוקרל להיות מיוצג על ידי חברת NMC בשיתוף עם שם-טוב.
ב-2016 החל צוקרל להופיע במופע משלו והצטרף להפקת הקיץ "פסטיפאן - הפתעה בחופשה".
בהמשך, הופיע ברצף של הפקות לחג החנוכה: ב"אופס הילדים התכווצו" (ב-2016), שנה אחר כך בהפקה "מותק הטרול הקסום", בשנת 2018 השתתף ב"קסם של משחק" ובחנוכה 2019 יככב בהפקה "מותק - גיבורי החלומות".
בפברואר 2019 השתתף בפרסומת לחברת "פלאפון".
פגישה (אלבום)

רקע והפקה

תשעה מתוך שנים עשר שירי האלבום הולחנו על ידי מרגלית צנעני לבדה. האלבום עובד והופק מוזיקלית על ידי צנעני ואייל קליין. כמו כן, האלבום הוקלט באולפני "גל-קול" בשנת 1991, בה האלבום יצא לאור.
מתוך האלבום יצאו הסינגל "פגישה", שתיפקד גם כשיר הנושא מתוכו, ושני הסינגלים "ידועה בציבור" ו-"חלומות האתמול".
טקסון מונוטיפי

טקסון מונוטיפי  (באנגלית: Monotypic taxon) הוא מונח ביולוגי המתאר קבוצה טקסונומית (טקסון) המכילה טקסון אחד בלבד בדרגה הישירה מתחתיה. 
טקסון נחשב מונוטיפי גם אם בעבר הכיל כמה תת-טקסונים אך הם נכחדו, או הועברו לסוגים אחרים. לדוגמה: משפחת הפינגווינים היא משפחה יחידה בסדרת הפינגווינאים (אף על פי שיש יותר מסוג וממין אחד של פינגווינים). לפעמים המושג מתאר מין שאינו יחיד בסוגו אבל יש לו רק תת-מין אחד כמו אצל ארה יקינטונית.
במקרים נדירים סוג ומין יחיד, יהיה יחיד גם במשפחתו, סדרתו וכיוצא בזה. לדוגמה, השנבוב, הוא מין יחיד בסוג שנבוב (Orycteropus), במשפחת השנבוביים (Orycteropodidae) וגם בסדרת השנבובאים (Tubulidentata).
קביעה שמין מסוים יחיד בסוגו, יכולה לעורר מחלוקת מדעית בהיעדר הוכחה מוחלטת שהמין אינו שייך לסוג בעל כמה מינים. ככלל יש הסכמה מדעית על סוגים שמכילים מין אחד בלבד. בטקסונומיה, השם המדעי מתחיל משם הסוג, ועל כן תיתכן השלכה מעשית לתופעת המונוטיפיות: אם קשה להסכים על השם, קיימת בעיה לחקור את בעל החיים. דוגמה לכך היא נמר השלג, שנחשב לעיתים בעבר לפנתר (Panthera uncia), בפעמים אחרות למין יחיד בסוג אונקיה (Uncia uncia) ואף למין בסוג חתול (Felis uncia).

סוג ומין יחיד

סוג ומין יחיד (או מין יחיד בסוגו) בזואולוגיה, סוג מונוספציפי (באנגלית: Monospecific genus) הוא מונח המתאר סוג המכיל מין אחד בלבד. המונח הוא הלחם של התחילית ביוונית μονο- ‏ (mono-) עם species (בלטינית סוג). סוג מונוספציפי הוא מקרה פרטי של טקסון מונוטיפי וזהה במשמעותו. כאשר מדובר בטקסון בודד בדרגה גבוהה יותר ממין, נהוג לכנותו מונוטיפי. בבוטניקה לא נהוג להשתמש במושג מונוספציפי, ובמקומו משתמשים במונח הזהה במשמעותו: סוג מונוטיפי.
בובי ג'קסון

קריירה ב-NBA

לפני הקריירה המקצועית שלו שיחק ג'קסון ב"מכללה הקהילתית של מערב נברסקה" ולאחר מכן באוניברסיטת מינסוטה. בשנת 1997 נבחר בבחירה ה-23 בדראפט ה-NBA על ידי קבוצת סיאטל סופרסוניקס ומיד הועבר בטרייד לדנוור נאגטס. בעונת הרוקי שלו קלע ג'קסון 11.6 נקודות ומסר 4.7 אסיסטים בממוצע למשחק ובסיומה נבחר לחמישיית הרוקיז השנייה של העונה. למרות היכולת הטובה שהציג, נשלח ג'קסון בינואר 1999 למינסוטה טימברוולבס, כחלק מטרייד משולש עם טורונטו ראפטורס. לאחר שתי עונות בינוניות במינסוטה בהן קלע 5.9 נקודות למשחק בלבד, חתם באוגוסט 2000 בסקרמנטו קינגס, בה הציג את היכולת הטובה בקריירה.
במשך חמש עונותיו עם הקינגס שימש כמחליפו של מייק ביבי בעמדת הרכז, ולעיתים הוצב גם בעמדת הקלע, למרות גובהו הנמוך יחסית (1.85 מטרים). בתקופתו בסקרמנטו עזר לקבוצה להעפיל לשלב הפלייאוף בכל אחת מהעונות, כשבעונת 2001/2002 הגיעה הקבוצה עד גמר המערב, בו הפסידה לאלופה שבדרך לוס אנג'לס לייקרס בתוצאה 4-3. בעונת 2002/2003 קלע ג'קסון שיא קריירה של 15.2 נקודות בממוצע למשחק, ובסיום העונה זכה בפרס השחקן השישי של העונה ב-NBA. 
ב-2 באוגוסט 2005 נשלח בטרייד לממפיס גריזליס, יחד עם גרג אוסטרטאג, בתמורה לבונזי ולס. לאחר עונה אחת בממפיס חתם ג'קסון בניו אורלינס הורנטס, ובמהלך עונת 2007/2008 הועבר בטרייד ליוסטון רוקטס. ב-14 באוגוסט 2008 נשלח בחזרה לסקרמנטו כחלק מטרייד שהעביר את רון ארטסט לרוקטס.
ב-11 בינואר 2010 שוחרר ג'קסון מהקינגס, ובאוקטובר 2010 הודיע רשמית על פרישה ממשחק, בגיל 37. לאורך הקריירה העמיד ג'קסון ממוצעים של 9.7 נקודות, 3.1 ריבאונדים ו-2.6 אסיסטים למשחק.

קריירת אימון

בתחילת עונת 2011/2012 מונה לעוזר מאמן בסקרמנטו קינגס, תחת המאמן פול וסטפאל. לאחר עונה אחת, כשהוחלף וסטפאל במייק מלון, הודיעה הקבוצה על סיום תפקידו של ג'קסון בקבוצה.
ב-9 בספטמבר 2013 הצטרף ג'קסון לצוות המקצועי של מינסוטה טימברוולבס כעוזר לפיתוח שחקנים.
Bon Appétit (שיר)

ביקורת

השיר זכה לביקורות חיוביות רבות: נולאן פיני, ממגזין אנטרטיינמנט ויקלי, העניק לשיר דירוג B+ וכינה אותו "חגיגה מטופשת וכיפית". כמו כן, הוא אמר ששיר זה הוא "מסוג השירים שפרי הכי טובה בהם". יו מקינטייר, ממגזין פורבס, אמר שהשיר הוא "מוזיקת פופ נהדרת", וציין שיש לו פוטנציאל להצלחה. ג'מי מילטון, ממגזין NME, אמר שהשיר הוא "מתכון לגדולה".
עם זאת, השיר קיבל גם מספר ביקורות שליליות: ג'יימי דירווסטר, מהעיתון USA Today, אמר שההפקה של השיר "חסרת משמעות ולחלוטין לא מספקת". אשה ארן, ממגזין Fusion, ביקרה את המילים וההפקה של השיר. היא כתבה בביקורתה "אני לא יכולה להגיד שהשיר הזה נהדר", והוסיפה "אני תמיד מרגישה שהשירים של קייטי פרי לא מושלמים, כאילו הם נותנים 70% מעצמם".

וידאו קליפ

הווידאו קליפ של השיר בוים על ידי דנט דה קואר, והועלה לערוץ ה־YouTube הרשמי של פרי ב־12 במאי 2017. בקליפ משתתף השף רוי צ'וי. בתחילת הקליפ, ניתן לראות את פרי עטופה בניילון. בהמשך הקליפ ניתן לראות את פרי מבושלת בסיר עם גזרים, בעודה שרה את מילות השיר. השף צ'וי מגיש את פרי בתור ארוחה. בריאן ג'וזף, ממגזין Spin, העביר ביקורת שלילית על הקליפ, וכתב שהוא "לא נעים לצפייה".
הקליפ גרף מעל ל־14 מיליון צפיות ב־24 השעות הראשונות לאחר פרסומו, ומעל ל־50 מיליון צפיות בשבוע הראשון. הקליפ צבר מעל ל-100 מיליון צפיות בתוך פחות משלושה שבועות לצאתו.
FLAC

FLAC הוא ראשי התיבות של Free Lossless Audio Codec - "קודק חופשי לשמע ללא איבוד נתונים". FLAC הוא קודק חופשי ופופולרי לדחיסת שמע ללא איבוד נתונים. שלא כמו קודקים מאבדי-נתונים כמו MP3 ו-AAC, הוא אינו מסיר כל מידע מזרם השמע, והוא מתאים הן לנגינה יום-יומית והן לארכיבאות של אוספי שמע. פורמט FLAC נהנה מתמיכה רבה במוצרי תוכנה וחומרה רבים.
ב-29 בינואר 2003 הודיע ארגון Xiphophorus (כיום קרן Xiph) על שילובו של FLAC תחת דגלם, יחד עם הקודקים Vorbis (דחיסת שמע עם איבוד נתונים), Theora (דחיסת וידאו) ו-Speex (דחיסת דיבור).

השוואות

ההבדל בין FLAC לבין אלגוריתמים כלליים לדחיסה ללא איבוד נתונים כמו ZIP ו-gzip הוא בכך שהוא תוכנן ספציפית לאריזה יעילה של נתוני שמע; בעוד ש-ZIP עשוי לדחוס קובץ שמע באיכות תקליטור ב-10 עד 20 אחוזים, FLAC מגיע לשיעור של דחיסה ב-30 עד 50 אחוזים.
אף כי קודקים מאבדי נתונים יכולים להגיע לשיעורים של דחיסה ב-80 אחוזים או יותר, המחיר של זה הוא הסרת מידע מהזרם המקורי. FLAC משתמש בניבוי קווי כדי להמיר את דגימות השמע לסדרה של מספרים קטנים וחסרי יחס (הקרויים residual) ומאחסן אותם ביעילות בקידוד גולומב-רייס. כמו כן הוא משתמש בקידוד אורך-ריצה לפיסות של דגימות זהות, כמו רגעי דממה. המעלות הטכניות של FLAC לעומת קודקים שומרי-נתונים אחרים טמונים ביכולת להזרים אותו ובפריסה מהירה ללא קשר לרמת הדחיסה.
FLAC הפך לפורמט ללא איבוד נתונים המועדף לסחר במוזיקה חיה באינטרנט, אף כי אחרים, כגון Monkey's Audio, בשימוש תדיר גם כן. הוא מייצר קבצים קטנים יותר מאשר Shorten, והוא ללא איבוד נתונים, דבר חשוב לסוחרים במוזיקה חיה. לאחרונה הוא הפך לפורמט פופולרי גם בקרב סוחרים של מוזיקה לא חיה ללא איבוד נתונים.
FLAC הוא גם פורמט פופולרי לארכיבאות בקרב בעלי תקליטורים ומדיות אחרות המבקשים לשמר את אוסף השמע יקר הערך שלהם. אם המדיה המקורית אובדת, נפגמת או נשחקת לאחר זמן, עותק FLAC של רצועות השמע מבטיח את יכולת השיחזור של המידע המקורי בכל עת, שלא כמו ארכיב מאבד נתונים (כמו MP3) של אותו המידע. וכן אפשר ליצור קובץ CUE כדי שהתקליטור המשוחזר יהיה עותק זהה באופן מושלם של התקליטור המקורי.
הוויקי של Hydrogen Audio מכיל השוואה כוללת מאוד של קודקים ללא איבוד נתונים, ובהם FLAC.

פרטים טכניים

FLAC תומך רק בדגימות של נקודה קבועה, לא של נקודה צפה, וזאת כדי להבטיח עותקים מושלמים על ידי מניעת שגיאות עיגול. הוא יכול לטפל בכל רזולוציה של PCM מ-4 עד 32 סיביות לדגימה. הוא תומך בכל קצב דגימה מהרץ אחד עד 655350 הרץ בקפיצות של 1.
את FLAC אפשר להדר על פלטפורמות רבות: רוב גרסאות יוניקס (כולל לינוקס, BSD, סולאריס ו-Mac OS X), חלונות ועוד, ויש תצורות למהדרים רבים.
רופא צבאי

רופא צבאי - בוגר בית ספר לרפואה, ולאחר שסיים בהצלחה שנת סטאז', ועבר הכשרה צבאית מוסדרת לקראת הסמכתו לתפקידו כרופא צבאי.

הקדמה

רופא צבאי במדינת ישראל - לאחר שסיים קורס קציני רפואה, מוצב הרופא ביחידה צבאית, עורפית או קדמית. הרופא הצבאי מתפקד במסגרת : סדיר, קבע או מילואים.
קיימת אפשרות להירשם למסגרת העתודה האקדמית, במסלול לימודי רפואה, ובסיום בית ספר לרפואה ושנת הסטאז' הבוגר מתחייב על מספר שנות שרות קבע בצה"ל, כרופא צבאי.
הבוגר מוצב ביחידה המתאימה לפרופיל הרפואי שלו ולצורכי הצבא.
בהמשך לתפקידו כ"רופא גדודי" או תפקיד אחר של קצין מטה (רפואי), בוחר התמחות, ומשלב את מספר השנים של ההתמחות הספציפית בתפקידים צבאיים. בסיום ההתמחות יוכל להתקדם לתפקיד של "רופא חטיבתי", "רופא אוגדתי" וכו'. רופא צבאי יכול לבחור להתמחות בכל תחום מן המקצועות הרפואיים.
בקורס קציני רפואה מכשירים את החניכים במגוון נושאים שיעזרו להם כרופאים צבאיים. בין שלל הנושאים הנושאים שלומדים ונבחנים עליהם : החייאה בסיסית, החדרת צינור תוך קני, קוניוטומיה, צינתור ורידי מרכזי, החדרת נקז בין-צלעי, טיפול בהלם, פציעת ראש, פציעת חזה, פציעת בטן, פציעת אגן, צינתור שלפוחית השתן, פציעות גפיים, כוויה, פציעת עין, טביעה, שאיפת עשן, תסמונת תגובת קרב, אב"כ, דיני משפט צבאי, (הבוגר מוסמך כ"קצין שיפוט זוטר"). 
הקורס נמשך כ-12 שבועות, (מלבד לעתודאים העוברים בנוסף "הכשרה בסיסית" בבה"ד 1).
בסיום הקורס מוענקת לחניך דרגת סגן, והחניך מוצב ביחידת הקבע.

רופאים צבאיים בצבאות העולם

ברוב הצבאות המודרניים קיימת הפונקציה של "רופא צבאי". עוד בתקופת צבא נפוליאון התפרסם המנתח הראשי של צבא נפוליאון בארץ-ישראל בשנים (1798) - (1799), דומיניק ז'אן לארה וידועים לא מעט סיפורי גבורה על רופאים צבאיים מתקופת מלחמת העולם הראשונה ומלחמת העולם השנייה שחיילים לא מעטים חייבים להם את חייהם.
ידוע על 49 הרופאים הצבאיים היהודים ששירתו במלחמת העולם השנייה בצבא אנדרס.
בצבא ארצות הברית הדרג הנמוך ביותר להימצאות רופא הוא החטיבה.
מהומה (סרט)

ביקורת

ג'ון סאת'רלנד כתב בעיתון הגרדיאן על הסרט "יש בו דברים טובים. הבעיה היחידה היא ששום דבר מזה לא קרה. זוהי היסטוריה ספרותית בדיונית".